Worcester F 80 Distinctiones

85 Humilitas triplex distinguitur

Humilitas triplex distinguitur. Nam vna est prodiciosa siue dolosa de qua Eccli. 19[:23]: *Est qui nequiter se humiliat, et interiora ejus plena sunt dolo*. Hec humilitas uulpina, scilicet, hypocritarum iccirco cauenda, Eccli. 12[:11]: *Si humiliatus vadat, custodi te ab illo.* Alia est afflictoria siue probrosa, Dan. 3[:37]: *Humiles* facti *sumus in universa terra, propter peccata nostra*. Hec est humilitas asinina que velit nolit portat onera. Sed hec est tolleranda, Eccli. 2[:4]: *In humilitate tua patientiam habe*. Tercia est meritoria et virtuosa de qua Luc. 1[:48]: *Respexit humilitatem ancille sue.* Hec est humilitas columbina, ideo amplectanda, Eccli. 13[:9]: *Humilia te Deo, et exspecta manus ejus*, id est, premiacionem.

¶ Circa hanc humilitatem attendenda sunt tria, scilicet, inductiua, ostensiua, conseruatiua. Inductiua sunt tria.

Primo, consideracio proprie vilitatis. Prouerbo, quasi pauo videns turpitudinem pedum humiliat caudam. Sic qui considerat quid latet in ventre, quid exiit per foramina corporis deberet humiliari, Mich. 6[:14]: *Humiliatio tua*

/fol. 241va/

*in medio tui*. Eccli. 10[:9]: *Quid superbit terra et cinis?*

¶ Secundo, persuasio multiplex Sacre Scripture, gutta sepe cadens cauat lapidem. Sic veritas nota flectit hominem ad acquiescendum, Eccli. 7[:19]: *Humilia valde spiritum tuum*. Judith 8[:16]: *Humiliemus illi animas nostras.* [1] Pet. 5[:5]: *Omnes invicem humilitatem insinuate*.[[1]](#footnote-1)

¶ Tercio, imitatio humilitatis diuine. Nam quod elegit vir bonus et sapiens hoc magis est eligendum, Matt. 11[:29]: *Discite a me, quia mitis sum, et humilis corde*. Philip. 2[:8]: *Humiliavit semetipsum, usque ad mortem*. Prou. 16[:19]: *Melius est humiliari cum mitibus quam dividere spolia cum superbis*.

¶ Ostentiua humilitatis sunt tria, quorum primum est dolor penitencie. Nam sicut auerti a Deo est signum superbie, sic conuerti est signum[[2]](#footnote-2) humilitatis, [3] Reg. 21[:29]: *Vidisti Achab humiliatum coram me?* Psal. [50:19]: *Cor contritum et humiliatum, Deus, non despicies*. Secundum est amor paciencie, Eccli. 2[:5]: Sicut *in igne probatur aurum et argentum*, sic *homines, in camino humiliationis*. Tercium est labor obediencie, Gen. 16[:9]: *Revertere, et humiliare te sub manu* Domini. Eccli. 3[:20]: *Quanto magnus es, humilia te in omnibus*.

¶ Conseruatiua sunt tria. Nam humilitas facit tria bona. Quia primo, tollit culpam sicut prosternens se leoni mitigat iram eius, Psal. [114:6]: *Humiliatus sum, et liberavit me.*

¶ Secundo, quia graciam impetrat quanto, enim, quis rectius oppositur corpori solari tanto plus calescit, [1] Pet. 5[:5]: *Deus superbis resistit, humilibus dat gratiam*. Acceptatur et a superbo.

¶ Tercio, gloriam multiplicat, sicut granum cadens in terram fructum aufert, Psal. [33:19]: *Humiles spiritu saluabis.* Job 22[:29]: *Qui humiliatus fuerit, in Gloria*. Prou. 15[:33]: *Gloriam precedit humilitas*.

1. humilitatem insinuate ] F 128 *corr*. humiliate insinuate F 80, Lambeth. [↑](#footnote-ref-1)
2. signum ] *add*. ~~est~~. [↑](#footnote-ref-2)